A sas rundines chi tórrana

Sas rundines istancas de olare
si sun postas in fila in cobeltura
e tra issas cuntrastan cun dulzura
cun su galanu issoro faeddare.

Chissà cantu misterios in s’altura,
cantu riscos passados in su mare
lassèndesi mischinas guidare
dae sa Provvidenzia segura.

Visiones de terras, risplendores
de chelos e de mares, iras d’entos
cun nues tempestosas in camminu.

Eppuru, animaleddos boladores,
sezis torrados liberos, cuntentos,
a s’amore ’e su nidu montagninu.